Unlocked

***Unlocked*** er en britisk-amerikansk actionfilm fra 2017, regissert av Michael Apted. Manus ble skrevet av Peter O'Brien. Hovedrollene besittes av Noomi Rapace, Orlando Bloom, Michael Douglas, John Malkovich og Toni Collette. Filmen hadde premiere i Storbritannia den 5. mai 2017.

## Handling
En CIA-operasjon ledet av agent Alice Racine (spilt av Noomi Rapace) mislykkes i Paris. Hun begynner kort tid senere å arbeide undercover i London. Området har lenge vært beryktet som et arnested for islamsk ekstremisme. Racine får tak i hemmelig informasjon som hun sender videre til forskjellige sikkerhetstjenester, inkludert til MI5-etterretningssjef Emily Knowles. Racines tidligere stasjonssjef og mentor Eric Lasch (spilt av Michael Douglas) mener at Racine ikke burde føle seg skyldig for dødsfallene under hennes tidligere operasjon i Paris, og de har behov for henne i fremtidige aktive operasjoner. CIA og MI5 får kjennskap til at den radikale imamen Yazid Khaleel i London planlegger biologisk krigføring mot et amerikansk mål på britisk jord, i samarbeid med den amerikansk-fødte konvertitten David Mercer. Frank Sutter, som jobber ved CIAs kontor i London, forteller Racine at hun nettopp har fått ordre direkte fra Europas divisjonssjef Bob Hunter (spilt av John Malkovich) om å hjelpe dem med å avhøre en varetektsfange som heter Lateef, og som er Khaleels medhjelper.

Racine reiser til et hotell hvor Lateef er tatt i varetekt, og hun klarer å få ham til å avsløre en beskjed som Lateef skulle overlevere personlig til David Mercer. Før Racine rekker å fortelle Sutter om denne meldingen, får Racine en telefon fra sin sjef Ed Romley, som gir henne nøyaktig samme oppdrag som hun allerede har mottatt fra Frank Sutter. Racine innser at hun har blitt lurt av Sutter, og hun forsøker å ta med seg Lateef vekk fra hotellet. Men Lateef dør under en skuddveksling, og Racine går i dekning hjemme hos Eric Lasch. Leiligheten hans blir angrepet, og Racine blir vitne til at Lasch dør. Hun kommer seg unna til en annen leilighet som Lasch eide, der hun pågriper innbruddstyven Jack Jackott, som holdt på å rane leiligheten. Racine holder tyven fanget på soverommet, og kontakter Bob Hunter og Ed Romley. Til tross for at de påstår at de tror på henne, velger de å sende CIA-mannskap for å pågripe henne. Etter å ha slåss mot to av CIA-ansatte, blir hun reddet av Jack Alcott (spilt av Orlando Bloom), som avslører at han har en bakgrunn fra Royal Marines, og at han tjenestegjorde i Irak-krigen. Racine går motvillig med på å slå seg sammen med ham. Racine søker hjelp fra Amjad, som hun ble kjent med da hun arbeidet undercover i London.

Racine og Alcott konfronterer imam Yazid Khaleel i en marokkansk restaurant, hvor han påstår at han ikke lenger tror på den radikale ekstremismen han fremmer. Selv om han har gitt budet sitt ordre om å avbryte terror-angrepet, tror Khaleel at David Mercer fremdeles kommer til å fortsette med terror-planene sine. Racine oppdager at Alcott samarbeider med Sutter, og de begynner å slåss. Racine stikker av, og Alcott blir drept. Racine henvender seg til Emily Knowles (spilt av Toni Collette) som går med på å hjelpe Amjad og møte Mercer. Knowles avslører overfor Racine at etterretning fra det franske DGSI antyder at sjefer på høyt nivå i CIA lot det tidligere angrepet i Paris finne sted, fordi ett av ofrene som ble drept i det bombe-angrepet var en tidligere CIA-ansatt og varsler. Romleys team sporer kulene som ble brukt i et drap på CIA-ansatte til en skarpskytterrifle. Samme våpen som nylig ble hentet ut av den korrupte MI5-agenten John Wilson. Wilson er nå en del av gruppen som skal støtte Knowles og Amjad. Wilson skyter flere agenter, han skader Knowles, men han lar være å drepe Racine. Amjad blir også drept i denne kryssilden.

Racine får høre om et møte som Frank Sutter har innkalt til. Det viser seg at Eric Lasch fremdeles er i live, og han står i ledtog med Sutter. Racine dreper Sutter, men etter en kort og intens kamp slipper Lasch unna. Racine følger sporene etter ham; sporene leder henne til et gammelt lager i nærheten av Wembley Stadium, der to lag snart skal spille amerikansk fotball. Alle billettene er utsolgt, og det kommer til å være helt fullt av sivile tilskuere ved kampen. Lasch avslører at han faktisk ønsker at det biologiske angrepet skal finne sted: Alle de tilreisende amerikanske turistene kommer til å frakte dette viruset tilbake til USA, og dermed tvinge den amerikanske regjeringen til å ta trusselen om biologisk krigføring mer på alvor.

Etter å ha skutt John Wilson, begynner Racine og Lasch å slåss. Lasch faller til sin død, og Racine klarer å forhindre at viruset sprer seg. CIA oppdager at Mercer ønsker å flykte til Syria, og Hunter gir Racine ordre om å stanse Mercer. Racine innhenter Mercer underveis til et møte han skal ha med en medhjelper i Praha. Hun angriper ham og dreper ham.

Filmen avslutter med at Bob Hunter møter Racine, som ønsker henne velkommen tilbake til aktiv tjeneste i CIA.

## Skuespillere

* Noomi Rapace i rollen som Alice Racine, en CIA-offiser.
* Orlando Bloom som Jack Alcott, en kriminell og tidligere britisk soldat.
* Michael Douglas som Eric Lasch, den tidligere CIA-stasjonssjef i Paris, og Racines tidligere mentor.
* John Malkovich som Bob Hunter, divisjonssjef for CIA
* Toni Collette som Emily Knowles, ansatt i det britiske MI5
* Brian Caspe som Ed Romley fra CIA
* Matthew Marsh som Frank Sutter
* Michael Epp som David Mercer, en amerikansk-født konvertitt og terrorist
* Philip Brodie som John Wilson, en korrupt MI5-offiser
* Tosin Cole som Amjad, en ung taxi-sjåfør og venn av Racine
* Jessica Boone som Romleys assistent i CIA
* Makram Khoury som Imam Yazid Khaleel. En radikal islamsk predikant, og terrorist-leder

## Referanser


## Eksterne lenker
* 
* Hollywood Reporter
* Film-trailer, Youtube.com